HAP 1
Bihainim Tok Bilong God na Marit Bai Stap Amamas
“Man husat i bin wokim ol long pastaim tru, em i bin wokim ol i kamap man na meri.”—Matyu 19:4
God Jehova * i bin kamapim namba 1 marit. Baibel i tok em i wokim namba 1 meri na “bringim meri i go long man.” Adam i amamas tru na i tok: “Em nau. Em i poroman tru bilong mi. Bun bilong em i kamap long bun bilong mi, na mit bilong em i kamap long mit bilong mi.” (Stat 2:22, 23) Long nau tu, Jehova i laik bai ol marit lain i stap amamas.
Taim yu marit, ating yu ting olsem oltaim yu bai stap amamas. Tasol maski maritman na maritmeri i laikim tru narapela narapela, ol bai wok yet long bungim hevi. (1 Korin 7:28) Dispela buklet i gat ol stiatok bilong Baibel, na sapos yu bihainim, dispela inap helpim marit na famili bilong yu long i stap amamas.—Song 19:8-11.
1 MEKIM WOK JEHOVA I GIVIM LONG YU
BAIBEL I TOK: Maritman em het bilong famili.—Efesus 5:23.
Sapos yu maritman, Jehova i laik bai yu bihainim pasin isi na lukautim gut meri bilong yu. (1 Pita 3:7) Jehova i wokim meri olsem poroman bilong helpim yu na yu mas givim biknem na soim pasin laikim long em. (Stat 2:18) Yu mas laikim tru meri bilong yu na redi long tingim laik bilong em pastaim na no ken tingim laik bilong yu yet.—Efesus 5:25-29.
Sapos yu maritmeri, Jehova i laik bai yu rispektim tru man bilong yu na helpim em long inapim wok bilong em. (1 Korin 11:3; Efesus 5:33) Sapotim ol disisen em i mekim na givim bel olgeta long wok gut wantaim em. (Kolosi 3:18) Taim yu mekim olsem, yu bai stap olsem naispela bilas long ai bilong man bilong yu na long ai bilong Jehova.—1 Pita 3:1-6.
SAMTING YU KEN MEKIM:
Askim poroman marit long olsem wanem yu inap mekim gut wok bilong yu olsem maritman o maritmeri. Putim gut yau long tok bilong em, na mekim wok bilong yu i kamap gutpela moa
No ken les kwik. Sampela haptaim bai lus na bihain yutupela bai lain long rot bilong amamasim narapela narapela
2 TINGIM TRU FILINGS BILONG POROMAN MARIT
BAIBEL I TOK: Yu mas tingim laik bilong poroman marit. (Filipai 2:3, 4) Mekim gut long poroman marit olsem samting i dia tumas, na tingim olsem Jehova i laik bai ol wokman bilong em i mas “isi long olgeta man.” (2 Timoti 2:24) “Sapos man i no tingting gut na i tok, orait tok bilong en inap bagarapim bel bilong narapela man olsem bainat i sutim em. Tasol tok bilong man i gat gutpela tingting i save helpim ol man olsem gutpela marasin.” Olsem na skelim gut ol tok yu laik mekim. (Sindaun 12:18) Spirit bilong Jehova bai helpim yu na yu bai mekim ol tok i soim olsem yu laikim poroman marit na yu laik helpim em.—Galesia 5:22, 23; Kolosi 4:6.
SAMTING YU KEN MEKIM:
Beten askim God long helpim yu na bai yu inap stap isi na holim stretpela tingting paslain long yu toktok wantaim poroman marit long ol bikpela samting
Tingting gut long tok yu bai mekim na hau yu bai mekim dispela tok
3 BUNG WANTAIM NA MEKIM DISISEN
BAIBEL I TOK: Taim yu marit, yu na poroman marit i kamap “wanpela bodi.” (Matyu 19:5) Tasol yutupela i narapela narapela na tingting bilong yutupela bai i no wankain. Olsem na yutupela i mas lain long stap wanbel na holim wanpela tingting. (Filipai 2:2) Em i bikpela samting long yutupela i mas stap wanbel taim yutupela i mekim ol disisen. Baibel i tok: “Kisim gutpela tingting pastaim na bai wok bilong yu i go het gut.” (Sindaun 20:18) Larim ol stiatok bilong Baibel i stiaim yutupela taim yutupela wantaim i mekim ol bikpela disisen.—Sindaun 8:32, 33.
SAMTING YU KEN MEKIM:
Tokim poroman marit long ol samting yu save long en na tingting yu holim long sampela samting, na tu, tokim em long filings bilong yu
Toktok wantaim poroman marit paslain long yu pasim tok long mekim wanpela samting
^ par. 4 Long ol tokples ol i bin yusim long raitim Baibel long namba 1 taim, Jehova em nem bilong God.
Kisim Sampela Save Moa
WASTAUA
Ol Man Marit
—Helpim Meri Long Stap Amamas
Ating wanpela famili i stap gut long sait bilong mani kago samting, tasol olsem wanem long pasin man marit i mekim long meri bilong em.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn